 NA MASHIRIKA GASTON Glock, mhandisi na bwanyenye aliyetengeneza bastola aina ya Glock 17, aliaga dunia Desemba 27, 2023, akiwa na umri wa miaka 94, shirika la habari la Austria la APA limesema. Mnamo mwaka 2021 jarida la Forbes lilikadiria ukwasi wake kuwa ni dola 1.1 bilioni za Marekani. Glock alipata umaarufu mnamo miaka ya themanini (1980s) wakati jeshi la Austria lilikuwa linatafuta teknolojia ya kisasa katika utengenezaji wa silaha. Bastola aina ya Glock ilishabikiwa na wengi ambapo hata wanajeshi wa Marekani walianza kuitumia, huku pia ikisifiwa na wanamuziki akiwemo Snoop Dog. Mnamo mwaka 2003, wanajeshi wa Marekani walimpata Rais wa Iraq Saddam Hussein akiwa amejificha kwa shimo huku akiwa amejihami kwa bunduki aina ya Glock. Gazeti la the New York Times linasema baadaye walimkabidhi aliyekuwa Rais wa Marekani George W. Bush silaha hiyo. Ingawa hivyo, wanaharakati wa kushinikiza udhibiti wa bunduki walimlaumu Glock kwa kutengeneza silaha ambayo ni rahisi kufichwa na yenye uwezo wa kubeba risasi nyingi. Mnamo Novemba 2018, mwanajeshi wa zamani wa nevi akiwa amejihami kwa kile polisi nchini Marekani ilisema ni bastola ya aina ya Glock ya uwezo wa kaliba .45 aliua watu 12 katika baa moja iliyoko Thousand Oaks, California. Mwanaharakati wa kushabikia wazungu, Dylann Roof, alitumia bastola aina ya Glock kuwaua watu tisa wa asili ya Waamerika-Weusi wakati wa somo la Bibilia katika kanisa mojawapo kule Charleston, South Carolina, mnamo Juni 2015. Glock mwenyewe akiwa na umri wa miaka 70, mnamo Julai 1999, aliponea kwenye jaribio la kutaka kumuua wakati broka aliyekuwa akisimamia biashara zake alikomboa bondia mstaafu kumshambulia kwa nyundo ya plastiki, mahakama iliambiwa. Ni baada ya Glock kutilia shaka broka huyo namna alivyokuwa akisimamia biashara zake na ndipo akaamua kutua Luxembourg kumkabili, mawakili walisema. Kufuatia shambulio hilo, broka Charles Ewert, na mshambuliaji Jacques Pecheur, wote wawili walifungwa jela. Ndoa ya miaka 49 kati ya Glock na mkewe Helga Glock ilivunjika kwa talaka mwaka 2011. Baadaye alimuoa Kathrin, mrembo ambaye alikuwa mdogo kwa miaka 50. Glock alikuwa na makazi mbele ya ziwa na yalikuwa na kituo cha vifaa vya kisasa vya michezo katika mkoa wa Carinthia, mandhari hayo yakiwavutia watu maarufu waliofika hapo kwa burudani na sherehe. Glock ameacha nyuma mkewe, binti na vijana wawili wa kiume. Mwenzake, Mikhail Timofeyevich Kalashnikov aliyezindua AK-47, ambayo ndiyo bunduki inayotumika sana duniani, naye alifariki mnamo Desemba 23, 2013, akiwa na umri wa miaka 94. AK-47 inatokana na jina la Avtomat Kalashnikova, lugha ya Kirusi kumaanisha “automatic Kalashnikov,” kutokana na jina la mvumbuzi huyo ambaye silaha hiyo yake iliidhinishwa mwaka 1947. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  